CELEX: 
Language: hu
Date: 2017-08-21 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az 1308/2013/EU európai parlamenti és tanácsi rendeletnek az olívaolaj-ágazatot és az étkezési olajbogyót termesztő ágazatot érintő támogatási programok tekintetében történő kiegészítéséről szóló 611/2014/EU felhatalmazáson alapuló rendelet módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az 1308/2013/EU rendelet
                  1
                29. cikkében előírt, az olívaolaj-ágazatot és az étkezési olajbogyót termesztő ágazatot támogató hároméves munkaprogramok keretében az Unió összesen maximum 47 665 000 EUR összegű finanszírozást biztosít a francia, görög és olasz termelői szervezetek, a termelői szervezetek társulásai és a szakmaközi szervezetek tevékenységéhez.
            
            
               A 2018 márciusában véget érő, jelenleg hatályos hároméves munkaprogram végrehajtása során szerzett tapasztalatok alapján a Bizottság a 611/2014/EU felhatalmazáson alapuló bizottsági rendelet
                  2
                technikai továbbfejlesztésére tesz javaslatot. A továbbfejlesztések meghatározására az érintett tagállamokkal folytatott megbeszélések keretében került sor.
            
            
               A felülvizsgált rendeletet 2017. első felében el kell fogadni, és 2017 szeptemberében hatályba kell lépnie, mivel egyes módosítások a támogathatósági kritériumokra vonatkoznak, amelyeket az új programozási időszakban kérelmet benyújtó kérelmezőknek ismerniük kell, amikor a tagállamok által megállapított határidőig, de legkésőbb 2018. február 15-ig benyújtandó kérelmüket kidolgozzák.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Ezen felhatalmazáson alapuló jogi aktus kidolgozása előtt a Bizottság konzultált a Jogi Szolgálattal a meghatározott továbbfejlesztésekről. A Bizottság a visszajelzési mechanizmust a szolgálatközi konzultáció lezárulását követően, 2017. június 16-án indította el. 
            
            
               Az olívaolajjal foglalkozó szakértői csoport 2017. május 30-án tartott ülésén a tagállamok tájékoztatást kaptak, hogy milyen lehetőségeik vannak arra, hogy a 611/2014/EU felhatalmazáson alapuló bizottsági rendelet rendelkezéseit módosító felhatalmazáson alapuló jogi aktusra tegyenek javaslatot. Tekintettel arra, hogy a szóban forgó módosítások technikai jellegűek és nem járnak jelentős hatással, hatásvizsgálatra nem került sor. 
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A felhatalmazáson alapuló jogi aktus az 1308/2013/EU rendelet 30. cikkén alapul, és a 2018. április 1-je után induló munkaprogramokra alkalmazandó.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2017.8.9.)
            
            
               az 1308/2013/EU európai parlamenti és tanácsi rendeletnek az olívaolaj-ágazatot és az étkezési olajbogyót termesztő ágazatot érintő támogatási programok tekintetében történő kiegészítéséről szóló 611/2014/EU felhatalmazáson alapuló rendelet módosításáról 
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a mezőgazdasági termékpiacok közös szervezésének létrehozásáról, és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre
                  3
                és különösen annak 30. cikkére,
            
            
               mivel:
            
            
               (1)A 2015. április 1-jén indult hároméves munkaprogramok végrehajtása során szerzett tapasztalatok fényében a 611/2014/EU felhatalmazáson alapuló bizottsági rendelet
                  4
                egyes rendelkezéseit egyszerűsíteni vagy tisztázni kell. Ugyanakkor indokolt tovább csökkenteni a piaci szereplők és a tagállami közigazgatási szervek adminisztratív terheit.
            
            
               (2)Tekintettel arra, hogy a tagállamok képesek a legjobban felmérni az általuk irányított támogatási programok kettős finanszírozásának tényleges kockázatát, nekik kell egyértelmű elhatároló kritériumokat megállapítaniuk, amelyek alapján meg lehet különböztetni a hároméves munkaprogramok keretében támogatott és a más uniós eszközök keretében finanszírozott műveleteket vagy tevékenységeket.
            
         
         
            
               (3)A konkrét tevékenységi körökre fordítandó uniós finanszírozás minimális mértékét az érintett tagállamoknak kell megállapítaniuk, mivel ők képesek a leginkább meghatározni, hogy területükön melyek az érzékeny, elsőbbséget élvező területek. Az érintett tagállamok területén a prioritások kiegyensúlyozott végrehajtásának biztosítása érdekében az említett minimális mértéket valamennyi munkaprogram esetében alkalmazni kell.
            
            
               (4)A kedvezményezett szervezetek által a 611/2014/EU felhatalmazáson alapuló rendelet keretében korábban teljesített programok értékelését fel kell venni az új munkaprogramok kiválasztására vonatkozó kritériumok jegyzékébe.
            
            
               (5)Az egyszerűsítés érdekében indokolt engedélyezni, hogy az általános költségek kiszámítására átalányt alkalmazzanak.
            
            
               (6)Annak érdekében, hogy az előzetes folyósításra vonatkozó kérelmek jobban megfeleljenek a kedvezményezett likviditásának a hároméves munkaprogram végrehajtása során, a jövőben nem kell előírni, hogy a kezdeti jóváhagyási kérelem előleg iránti kérelmet is tartalmazzon. 
            
            
               (7)A 611/2014/EU felhatalmazáson alapuló rendeletet ezért ennek megfelelően módosítani kell.
            
            
               (8)A 2018. április 1-je előtt jóváhagyott munkaprogramok tekintetében továbbra is a 611/2014/EU felhatalmazáson alapuló rendeletnek a jóváhagyásuk idején hatályos rendelkezései az irányadók a szóban forgó programok lezárulásáig,
            
            
               ELFOGADTA EZT A RENDELETET:
            
            
               1. cikk
            
            
               A 611/2014/EU felhatalmazáson alapuló rendelet a következőképpen módosul:
            
            
               1.A szöveg a következő 2a. cikkel egészül ki:
            
            
               „2a. cikk 
            
            
               A kettős finanszírozás tilalma 
            
            
               A tagállamok egyértelmű elhatároló kritériumokat állapítanak meg annak biztosítása érdekében, hogy ne részesüljenek az 1308/2013/EU rendelet 29. cikke szerinti finanszírozásban olyan műveletek vagy tevékenységek, amelyek más uniós eszközök keretében támogatást kapnak.”;
            
            
               2.A 3. cikk (4) bekezdésében a bevezető mondat helyébe a következő szöveg lép:
            
            
               „A termelői szervezeteknek vagy a termelői szervezetek társulásainak tevékenységei az (1) bekezdésben említett intézkedések esetében az 1308/2013/EU rendelet 155. cikkének megfelelően kiszervezhetők, amennyiben az alábbi feltételek teljesülnek:”;
            
            
               3.A 4. cikk (1) bekezdésében az a) pontot el kell hagyni;
            
            
               4.Az 5. cikk helyébe a következő szöveg lép:
            
            
               „5. cikk
            
            
               Az uniós finanszírozás elosztása
            
            
               A tagállamok megállapítják az 1308/2013/EU rendelet 29. cikkének értelmében rendelkezésre álló uniós finanszírozásnak az e rendelet 3. cikkének (1) bekezdésében említett konkrét tevékenységi körökre fordítandó minimális mértékét. Az említett minimális mértéket az érintett tagállamokban e rendelet értelmében jóváhagyásra kerülő valamennyi munkaprogram esetében alkalmazni kell.”;
            
         
         
            
               5.A 6. cikk (1) bekezdésének g) pontja helyébe a következő szöveg lép:
            
            
               „g)a kedvezményezett szervezetek által az 1334/2002/EK bizottsági rendelet(*), a 2080/2005/EK bizottsági rendelet(**), a 867/2008/EK rendelet vagy e rendelet keretében esetleg korábban teljesített programok értékelése.
            
            
               --------------------------------
            
            
               (*)A Bizottság 1334/2002/EK rendelete (2002. július 23.) az olajbogyó-ágazatban működő piaci szereplők szervezeteinek a 2002/03., a 2003/04. és a 2004/05. gazdasági évre vonatkozó munkaprogramjai tekintetében az 1638/98/EK tanácsi rendelet alkalmazása részletes szabályainak megállapításáról (HL L 195., 2002.7.24., 16. o.).
            
            
               (**)A Bizottság 2080/2005/EK rendelete (2005. december 19.) az olajbogyó-ágazatban működő piaci szereplők szervezetei, azok munkaprogramjai és finanszírozása tekintetében a 865/2004/EK tanácsi rendelet alkalmazására vonatkozó részletes szabályok megállapításáról (HL L 333., 2005.12.20., 8. o.).”;
            
            
               6.A 7. cikk (3) bekezdése a következőképpen módosul:
            
            
               a)a h) pontot el kell hagyni;
            
            
               b)a szöveg a következő második albekezdéssel egészül ki:
            
            
               „Az első albekezdés d) pontjának alkalmazásában a tagállamok dönthetnek arról, hogy az általános költségek átalány alapján vagy a kedvezményezettek által benyújtandó igazoló dokumentumokra támaszkodva megállapított tényleges költségek alapján számolhatók-e el.”.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő hetedik napon lép hatályba.
            
            
               A rendelet a 2018. április 1-je után induló munkaprogramokra alkalmazandó.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2017.8.9.-én.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  Az Európai Parlament és a Tanács 1308/2013/EU rendelete (2013. december 17.) a mezőgazdasági termékpiacok közös szervezésének létrehozásáról, és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről (HL L 347., 2013.12.20., 671. o.).
               
               
                  
                     (2)
                  A Bizottság 611/2014/EU felhatalmazáson alapuló rendelete (2014. március 11.) az 1308/2013/EU európai parlamenti és tanácsi rendeletnek az olívaolaj-ágazatot és az étkezési olajbogyót termesztő ágazatot érintő támogatási programok tekintetében történő kiegészítéséről (HL L 168., 2014.6.7., 55. o.).
               
               
                  
                     (3)
                  
                  
                     HL L 347., 2013.12.20., 671. o.
                  
                   
               
               
                  
                     (4)
                  A Bizottság 611/2014/EU felhatalmazáson alapuló rendelete (2014. március 11.) az 1308/2013/EU európai parlamenti és tanácsi rendeletnek az olívaolaj-ágazatot és az étkezési olajbogyót termesztő ágazatot érintő támogatási programok tekintetében történő kiegészítéséről (
                  
                     HL L 168., 2014.6.7., 55. o.
                  
                  ).